ΚΑΝΟΝΙΣΜΟΣ (ΕΟΚ) αριθ. 689/92 ΤΗΣ ΕΠΙΤΡΟΠΗΣ της 19ης Μαρτίου 1992 περί καθορισμού της διαδικασίας και των όρων αναλήψεως των σιτηρών από τους οργανισμούς παρέμβασης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 3577/90 (2), και ιδίως το άρθρο 7 παράγραφος 6,

Εκτιμώντας:

ότι οι τιμές παρέμβασης καθορίζονται για ορισμένο ποιοτικό τύπο και η εφαρμογή των προστιθεμένων ποσών και των εκπτώσεων έχει προβλεφθεί για τα σιτηρά που δεν ανταποκρίνονται στον εν λόγω ποιοτικό τύπο-

ότι είναι σκόπιμο να μη γίνονται δεκτά στην παρέμβαση σιτηρά των οποίων η ποιότητα δεν επιτρέπει ικανοποιητική χρήση ή αποθήκευση- ότι για τον καθορισμό της ελάχιστης ποιότητας πρέπει, ωστόσο, να ληφθούν υπόψη οι κλιματολογικές διαφορές των διαφόρων περιοχών της Κοινότητας-

ότι, προκειμένου να απλουστευθεί η συνήθης διαχείριση της παρέμβασης, και για να επιτραπεί ιδίως η συγκρότηση ομογενών παρτίδων για κάθε ένα από τα σιτηρά που προσφέρονται στην παρέμβαση, πρέπει να καθορισθεί μια ελαχίστη ποσότητα κάτω από την οποία ο οργανισμός παρέμβασης δεν υποχρεούται να δέχεται προσφορές-

ότι, εντούτοις, είναι δυνατόν να καταστεί αναγκαία η πρόβλεψη μιας ελάχιστης ανώτατης ποσότητας σε μερικά κράτη μέλη προκειμένου οι οργανισμοί παρέμβασης να είναι σε θέση να λαμβάνουν υπόψη τις συνθήκες και τις συνήθειες του χονδρικού εμπορίου που ισχύουν ήδη στα εν λόγω κράτη-

ότι οι όροι για την προσφορά σιτηρών και την ανάληψη αυτών στους οργανισμούς παρέμβασης πρέπει να είναι όσο το δυνατόν ομοιόμορφοι στην Κοινότητα, ώστε να αποφεύγεται κάθε διάκριση μεταξύ των παραγωγών- ότι ως εκ τούτου κρίνεται σκόπιμο να προβλέπονται κριτήρια για την ελάχιστη ποιότητα- ότι, εντούτοις, ενδέχεται να είναι πρόσφορο για τα κράτη μέλη να εφαρμόζουν, παράλληλα με τον παρόντα κανονισμό, ορισμένες από τις εθνικές διατάξεις, οι οποίες είναι προσαρμοσμένες στις κλιματολογικές συνθήκες που τους είναι οικείες, και ιδίως στις συνήθειες του εμπορίου-

ότι ο κανονισμός (ΕΟΚ) αριθ. 1569/77 της Επιτροπής της 11ης Ιουλίου 1977 περί καθορισμού της διαδικασίας και των όρων αναλήψεως των σιτηρών από τους οργανισμούς παρέμβασης (3), όπως τροποποιήθηκε τελευταία από τον κανονισμό (ΕΟΚ) αριθ. 2642/91 (4), έχει υποστεί πολυάριθμες τροποποιήσεις- ότι, για λόγους σαφήνειας, είναι σκόπιμο να αντικατασταθεί αυτός από νέο κανονισμό-

ότι η Επιτροπή Διαχείρισης Σιτηρών δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά τις περιόδους που αναφέρονται στο άρθρο 7 του κανονισμού (ΕΟΚ) αριθ. 2727/75, οι κάτοχοι ομογενών παρτίδων τουλάχιστον 80 τόνων μαλακού σίτου, σίκαλης, κριθής, αραβοσίτου ή σόργου, ή 10 τόνων σκληρού σίτου, που έχουν συγκομιστεί στην Κοινότητα, δικαιούνται να προσφέρουν τα σιτηρά αυτά στον οργανισμό παρέμβασης.

Εντούτοις, οι οργανισμοί παρέμβασης μπορούν να καθορίσουν μια ανώτερη ελάχιστη ποσότητα.

Άρθρο 2

1. Για να γίνουν δεκτά στην παρέμβαση, τα σιτηρά πρέπει να είναι υγιή, ανόθευτα και ποιότητας σύμφωνης με τα συναλλακτικά ήθη.

2. Τα σιτηρά θεωρούνται ως υγιή, ανόθευτα και ποιότητας σύμφωνης με τα συναλλακτικά ήθη εφόσον έχουν το χρώμα που προσιδιάζει στο συγκεκριμένο σιτηρό, δεν έχουν οσμή και ζώντα παράσιτα (συμπεριλαμβανομένων των ακαρίων) σε όλα τα στάδια ανάπτυξης, ανταποκρίνονται στα κριτήρια της ελάχιστης ποιότητας που εμφαίνονται στο παράρτημα και δεν υπερβαίνουν τα μέγιστα επιτρεπτά επίπεδα ραδιενέργειας που εφαρμόζονται σύμφωνα με την κοινοτική νομοθεσία.

Ο έλεγχος του βαθμού μόλυνσης από ραδιενέργεια του προϊόντος πραγματοποιείται μόνον εφόσον το απαιτεί η κατάσταση και κατά τη διάρκεια της αναγκαίας περιόδου. Σε περίπτωση ανάγκης, η διάρκεια και η έκταση των μέτρων ελέγχου προσδιορίζονται σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75.

Για τα σιτηρά που προσφέρονται ως σιτηρά αρτοποιήσιμης ποιότητας, ο οργανισμός παρέμβασης προβαίνει, σε περίπτωση αμφιβολίας, σε δοκιμή βλαστήσεως. Όταν η βλαστική ικανότητα είναι μικρότερη από 85 % για τον μαλακό σίτο και από 75 % για τη σίκαλη, το εν λόγω σιτηρό, μετά από αίτηση του προσφέροντος, γίνεται αποδεκτό από τον οργανισμό παρέμβασης και πληρώνεται στην τιμή αγοράς στην παρέμβαση, αφαιρουμένης, στην περίπτωση του μαλακού σίτου, της μείωσης που προβλέπεται στο άρθρο 4α παράγραφος 1 πρώτο εδάφιο του κανονισμού (ΕΟΚ) αριθ. 1570/77 της Επιτροπής (5).

Ωστόσο, αν προσκομίζεται η απόδειξη, που γίνεται αποδεκτή από τον οργανισμό παρέμβασης, ότι το σιτηρό που προσφέρεται είναι αρτοποιήσιμο, το εν λόγω σιτηρό γίνεται αποδεκτό ως αρτοποιήσιμο και η τιμή αγοράς που πληρώνεται είναι εκείνη που καθορίζεται για την αρτοποιήσιμη ποιότητα. Οι δαπάνες για τις αναγκαίες δοκιμές προκειμένου να προσκομισθεί η εν λόγω απόδειξη επιβαρύνουν τον προσφέροντα.

3. Οι ορισμοί των στοιχείων που αποτελούν βασικά δημητριακά αψόγου ποιότητος, οι οποίοι εφαρμόζονται στον παρόντα κανονισμό, είναι οι ορισμοί που αναφέρονται στο παράρτημα του κανονισμού (ΕΟΚ) αριθ. 2731/75 του Συμβουλίου (6) και συμπληρώνονται, για τον αραβόσιτο, από τον ορισμό του άρθρου 4 στοιχείο γ) πρώτη περίπτωση και για το σόργο από τον ορισμό του άρθρου 4α στοιχείο γ) πρώτη περίπτωση του εν λόγω κανονισμού.

Οι σπόροι των βασικών σιτηρών και των άλλων σιτηρών που είναι χαλασμένοι, προσβεβλημένοι από μύκητες ή σάπιοι κατατάσσονται στην κατηγορία "διάφορες ξένες προσμείξεις", ακόμα και αν εμφανίζουν καταστροφές που υπόκεινται σε άλλες κατηγορίες.

Άρθρο 3

1. Προκειμένου να γίνει αποδεκτή κάθε προσφορά στην παρέμβαση υποβάλλεται βάσει εντύπου που συντάσσεται από τον οργανισμό παρέμβασης και περιλαμβάνει ιδίως τα ακόλουθα στοιχεία:

- επωνυμία του προσφέροντος,

- προσφερόμενα σιτηρά,

- τόπος αποθεματοποίησης των προσφερομένων σιτηρών,

- ποσότητα, κύρια χαρακτηριστικά και έτος εσοδείας των προσφερομένων σιτηρών,

- κέντρο παρέμβασης για το οποίο έγινε η προσφορά.

Το έντυπο περιλαμβάνει επίσης τη δήλωση ότι τα προϊόντα είναι κοινοτικής προέλευσης ή, σε περίπτωση σιτηρών που γίνονται δεκτά στην παρέμβαση υπό συγκεκριμένους όρους ανάλογα με τη ζώνη παραγωγής τους, την ένδειξη της περιοχής στην οποία παρήχθησαν.

Ωστόσο, ο οργανισμός παρέμβασης μπορεί να θεωρήσει δεκτή την προσφορά που υποβάλλεται με άλλη γραπτή μορφή και ιδίως με τηλεπικοινωνιακά μέσα, εφόσον αυτή περιλαμβάνει όλα τα στοιχεία που προβλέπονται για το έντυπο που αναφέρεται στο πρώτο εδάφιο.

Με την επιφύλαξη της εγκυρότητας της υποβληθείσας σύμφωνα με το τρίτο εδάφιο προσφοράς από την ημερομηνία κατάθεσής της, τα κράτη μέλη μπορούν να απαιτούν την εκ των υστέρων αποστολή ή την άμεση επίδοση στον αρμόδιο οργανισμό του εν λόγω εντύπου.

2. Σε περίπτωση μη αποδοχής προσφοράς, ο ενδιαφερόμενος εμπορευόμενος ενημερώνεται σχετικά από τον οργανισμό παρέμβασης σε προθεσμία πέντε εργάσιμων ημερών από την παραλαβή της προσφοράς.

3. Σε περίπτωση αποδοχής προσφοράς, οι εμπορευόμενοι ενημερώνονται το συντομότερο δυνατό όσον αφορά την αποθήκη στην οποία πρόκειται να γίνει η ανάληψη των σιτηρών, καθώς και για το χρονοδιάγραμμα της παράδοσης. Μετά από αίτηση του προσφέροντος ή του αποθεματοποιούντος, το χρονοδιάγραμμα αυτό μπορεί να τροποποιηθεί από τον οργανισμό παρέμβασης.

Η τελευταία παράδοση πρέπει να πραγματοποιηθεί το αργότερο στο τέλος του τέταρτου μήνα που έπεται του μήνα παραλαβής της προσφοράς χωρίς, εντούτοις, η εν λόγω ημερομηνία να είναι μεταγενέστερη της 1ης Ιουλίου στην Ελλάδα, Ισπανία, Ιταλία και Πορτογαλία και της 31ης Ιουλίου στα άλλα κράτη μέλη.

4. Η ανάληψη από τον οργανισμό παρέμβασης των προσφερόμενων σιτηρών πραγματοποιείται εφόσον η ποσότητα και τα απαιτούμενα ελάχιστα χαρακτηριστικά που προβλέπονται στο παράρτημα, έχουν διαπιστωθεί από αυτόν ή από τον αντιπρόσωπό του για όλη την παρτίδα ως προς το εμπόρευμα που παραδίδεται στην αποθήκη παρέμβασης.

5. Τα ποιοτικά χαρακτηριστικά διαπιστώνονται βάσει αντιπροσωπευτικού δείγματος της προσφερόμενης παρτίδας, που αποτελείται από δείγματα που λαμβάνονται με συχνότητα μιας λήψης για κάθε παράδοση και τουλάχιστον μιας λήψης ανά 60 τόνους.

6. α) Η παραδιδόμενη ποσότητα πρέπει να διαπιστώνεται με ζύγιση παρουσία του προσφέροντος και αντιπροσώπου του οργανισμού παρέμβασης ανεξάρτητου έναντι του προσφέροντος.

Ο αντιπρόσωπος του οργανισμού παρέμβασης μπορεί επίσης να είναι ο αποθεματοποιητής. Στην περίπτωση αυτή:

- ο οργανισμός παρέμβασης προβαίνει ο ίδιος εκ των υστέρων σε έλεγχο που περιλαμβάνει τουλάχιστον ογκομετρική εξακρίβωση- η ενδεχόμενη διαφορά μεταξύ της ζυγισθείσας και της εκτιμηθείσας ποσότητας με την ογκομετρική μέθοδο δεν μπορεί να υπερβαίνει το 4 % για τα προϊόντα που αποθηκεύονται σε αποθήκες οριζοντίου αποθηκεύσεως και το 2 % για τα προϊόντα που αποθηκεύονται σε σιλό,

- ο αποθεματοποιητής αναλαμβάνει όλες τις δαπάνες όσον αφορά τα ποσοτικά ελλείμματα που υπερβαίνουν τις ανοχές που αναφέρονται στην πρώτη περίπτωση.

β) Σε περίπτωση ανάληψης εντός της αποθήκης στην οποία βρίσκονται τα σιτηρά κατά τη στιγμή της προσφοράς, η ποσότητα μπορεί να διαπιστωθεί με βάση τη λογιστική αποθήκης που πρέπει να πληροί τις επαγγελματικές απαιτήσεις καθώς και τις απαιτήσεις του οργανισμού παρέμβασης, και εφόσον:

- η λογιστική αποθήκης εμφανίζει το βάρος που προκύπτει από τη ζύγιση, τα φυσικά ποιοτικά χαρακτηριστικά κατά τη στιγμή της ζύγισης και ιδίως το βαθμό υγρασίας, τις ενδεχόμενες μεταφοράς σε άλλα σιλό, καθώς και τις πραγματοποιηθείσες επεξεργασίες- η ζύγιση πρέπει να έχει πραγματοποιηθεί το πολύ πριν από δέκα μήνες,

- ο αποθεματοποιητής δηλώνει ότι η προσφερθείσα παρτίδα ανταποκρίνεται ως προς όλα τα στοιχεία της στις ενδείξεις που αναφέρονται στη λογιστική αποθήκης,

- τα διαπιστωθέντα κατά τη στιγμή της ζύγισης ποιοτικά χαρακτηριστικά συμπίπτουν με εκείνα του αντιπροσωπευτικού δείγματος που προκύπτει από τα δείγματα που ελήφθησαν από τον οργανισμό παρέμβασης ή τον αντιπρόσωπό του με συχνότητα μιας λήψης ανά 60 τόνους.

Σε περίπτωση εφαρμογής του πρώτου εδαφίου:

- το βάρος που καταγράφεται είναι εκείνο που αναφέρεται στη λογιστική αποθήκης προσαρμοσμένο, κατά περίπτωση, για να ληφθεί υπόψη η διαφορά μεταξύ του ποσοστού υγρασίας που διαπιστώθηκε κατά τη ζύγιση και εκείνου που διαπιστώθηκε στο αντιπροσωπευτικό δείγμα,

- η ογκομετρική επαλήθευση του ελέγχου πραγματοποιείται εκ των υστέρων από τον οργανισμό παρέμβασης- η ενδεχόμενη διαφορά μεταξύ της ζυγισθείσας και της εκτιμηθείσας ποσότητας με την ογκομετρική μέθοδο δεν μπορεί να υπερβεί το 4 % για τα προϊόντα που αποθηκεύονται σε αποθήκες οριζοντίου αποθηκεύσεως και το 2 % για τα προϊόντα που αποθηκεύονται σε σιλό,

- ο αποθεματοποιητής αναλαμβάνει όλες τις δαπάνες όσον αφορά τα ποσοτικά ελλείμματα που υπερβαίνουν τις ανοχές που αναφέρονται στην πρώτη περίπτωση.

7. Ο οργανισμός παρέμβασης αναλαμβάνει την πραγματοποίηση υπ' ευθύνη του ανάλυσης των φυσικών και τεχνολογικών χαρακτηριστικών των ληφθέντων δειγμάτων, σε προθεσμία 20 εργάσιμων ημερών από τη λήψη του αντιπροσωπευτικού δείγματος. Σε περίπτωση που οι αναλύσεις αυτές αποδεικνύουν ότι τα προσφερθέντα σιτηρά δεν ανταποκρίνονται στην απαιτούμενη ελάχιστη ποιότητα για την παρέμβαση, τα σιτηρά αυτά αναλαμβάνονται με έξοδα του προσφέροντος, ο οποίος αναλαμβάνει επίσης και όλα τα πραγματοποιηθέντα έξοδα.

Τα έξοδα για τον προσδιορισμό των τανινών σόργου και τα έξοδα για την πραγματοποίηση της δοκιμασίας αμυλαστικής δράσης (hagberg) και τον προσδιορισμό της πρωτεΐνης, όσον αφορά το σκληρό σίτο, βαρύνουν τον προσφέροντα.

Σε περίπτωση διαφοράς, ο οργανισμός παρέμβασης υποβάλλει εκ νέου τα εν λόγω προϊόντα στους απαραίτητους ελέγχους και τα σχετικά εξοδα επιβαρύνουν τον ηττηθέντα.

8. Για κάθε προσφορά συντάσσεται από τον οργανισμό παρέμβασης δελτίο ανάληψης, στο οποίο αναφέρονται τα ακόλουθα στοιχεία:

- η ημερομηνία επαλήθευσης της ποσότητας και των ελάχιστων χαρακτηριστικών,

- το παραδοθέν βάρος,

- ο αριθμός των ληφθέντων δειγμάτων για τη σύσταση του αντιπροσωπευτικού δείγματος,

- τα διαπιστωθέντα φυσικά χαρακτηριστικά,

- ο οργανισμός που ανέλαβε τις αναλύσεις των τεχνολογικών χαρακτηριστικών καθώς και τα αποτελέσματα αυτών.

Το δελτίο αυτό χρονολογείται και διαβιβάζεται προς υπογραφή στον αποθεματοποιητή.

Άρθρο 4

1. Με την επιφύλαξη των διατάξεων του άρθρου 4 παράγραφος 3 του κανονισμού (ΕΟΚ) αριθ. 1432/88 της Επιτροπής (7), η τιμή που καταβάλλεται στον προσφέροντα είναι η τιμή αγοράς στην παρέμβαση που αναφέρεται στο άρθρο 7 παράγραφος 3 του κανονισμού (ΕΟΚ) αριθ. 2727/75, που ισχύει κατά την ημερομηνία που έχει καθορισθεί ως πρώτη ημέρα παράδοσης όταν κοινοποιείται η αποδοχή της προσφοράς, προσαρμοσμένη σύμφωνα με τα άρθρα 1 και 2 του κανονισμού (ΕΟΚ) αριθ. 1581/86 του Συμβουλίου (8), για εμπόρευμα παραδοτέο χωρίς εκφόρτωση στην αποθήκη και λαμβανομένων υπόψη των προσαυξήσεων και μειώσεων που πρόκειται να καθοριστούν.

Ωστόσο, εφόσον η παράδοση πραγματοποιείται στη διάρκεια μηνός κατά τον οποίο η τιμή αγοράς στην παρέμβαση είναι κατώτερη της τιμής του μήνα της προσφοράς, εφαρμόζεται η τελευταία αυτή τιμή.

2. Η πληρωμή πραγματοποιείται μεταξύ της τριακοστής και τριακοστής πέμπτης ημέρας από την ημέρα ανάληψης που αναφέρεται στο άρθρο 3 παράγραφος 4.

Άρθρο 5

Κάθε εμπορευόμενος που προβαίνει για λογαριασμό του οργανισμού παρέμβασης στην αποθεματοποίηση των αγορασθέντων προϊόντων, επιβλέπει τακτικά την ύπαρξη και κατάσταση διατήρησής τους και ενημερώνει χωρίς καθυστέρηση τον εν λόγω οργανισμό για κάθε σχετικό πρόβλημα που ανακύπτει.

Ο οργανισμός παρέμβασης επαληθεύει τουλάχιστον μία φορά κατ' έτος την ποιότητα του αποθεματοποιηθέντος προϊόντος. Η δειγματοληψία για το σκοπό αυτό μπορεί να πραγματοποιηθεί κατά τη στιγμή της ετήσιας απογραφής που προβλέπεται στο άρθρο 3 του κανονισμού (ΕΟΚ) αριθ. 618/90 της Επιτροπής (9).

Άρθρο 6

Οι οργανισμοί παρέμβασης θεσπίζουν, αν υπάρχει ανάγκη, συμπληρωματικές διαδικασίες και όρους αναλήψεως που συμφωνούν με τις διατάξεις του παρόντος κανονισμού, προκειμένου να ληφθούν υπόψη οι ειδικές συνθήκες που επικρατούν στο κράτος μέλος στο οποίο ανήκουν- ειδικότερα μπορούν να ζητούν περιοδικές δηλώσεις περί των υπαρχόντων αποθεμάτων.

Άρθρο 7

Ο κανονισμός (ΕΟΚ) αριθ. 1569/77 καταργείται .

Άρθρο 8

Ο παρών κανονισμός παύει να ισχύει την 1η Ιουλίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Μαρτίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 281 της 1. 11. 1975, σ. 1. (2) ΕΕ αριθ. L 353 της 17. 12. 1990, σ. 23. (3) ΕΕ αριθ. L 174 της 14. 7. 1977, σ. 15. (4) ΕΕ αριθ. L 247 της 5. 9. 1991, σ. 20. (5) ΕΕ αριθ. L 174 της 14. 7. 1977, σ. 18. (6) ΕΕ αριθ. L 281 της 1. 11. 1975, σ. 22. (7) ΕΕ αριθ. L 131 της 27. 5. 1988, σ. 37. (8) ΕΕ αριθ. L 139 της 24. 5. 1986, σ. 36. (9) ΕΕ αριθ. L 67 της 15. 3. 1990, σ. 21.

ΠΑΡΑΡΤΗΜΑ

Σκληρός σίτος Μαλακός σίτος Σίκαλη Κριθή Αραβόσιτος Σόργο Α. Μέγιστη περιεκτικότητα σε υγρασία 14,5 % 14,5 % 14,5 % 14,5 % 14,5 % 14,5 % Β. Μέγιστο ποσοστό στοιχείων που δεν αποτελούν βασικά σιτηρά άριστης ποιότητας από τα οποία κατ' ανώτατο όριο: 12 % 12 % 12 % 12 % 12 % 12 % 1. Σπόροι θραυσμένοι 6 % 5 % 5 % 5 % 10 % 10 % 2. Ξένες προσμείξεις που αποτελούνται από σπόρους πλην εκείνων που αναφέρονται στο σημείο 3, από τους οποίους: 5 % 12 % 5 % 12 % 5 % 5 % α) σπόροι συρρικνωμένοι - - β) έτερα σιτηρά 3 % γ) σπόροι προσβληθέντες από παράσιτα 5 % 5 % δ) σπόροι με αποχρωματισμένο φύτρο - - - - ε) σπόροι προσβλημένοι από τη θέρμανση της ξηράνσεως 0,50 % 0,50 % 3 % 3 % 3 % 3 % 3 % 3. Σπόροι που έχουν προσβληθεί από έντομα ή/και φουζάριο, από τους οποίους: 5 % - - - - - σπόροι προσβληθέντες από φουζάριο 1,5 % - - - - - 4. Σπόροι βλαστημένοι 4 % 6 % 6 % 6 % 6 % 6 % 5. Διάφορες ξένες προσμείξεις (Schwarzbesatz), από τους οποίους: 3 % 3 % 3 % 3 % 3 % 3 % α) ξένοι σπόροι: - βλαβεροί 0,10 % 0,10 % 0,10 % 0,10 % 0,10 % 0,10 % - άλλοι β) χαλασμένοι σπόροι: - χαλασμένοι σπόροι που θερμάνθηκαν αφ' εαυτών και με απότομη θέρμανση 0,05 % - άλλοι γ) ακαθαρσίες δ) έλυτρα ε) αίρα 0,05 % 0,05 % 0,05 % - - - στ) σπόροι φθαρμένοι (σάπιοι) - - - - ζ) νεκρά έντομα και τεμάχια εντόμων Γ. Μέγιστο ποσοστό από σπόρους αλευρώδεις ολικώς ή μερικώς 40 % - - - - - Δ. Μέγιστη περιεκτικότητα σε ταννίνη - - - - - 1 % (1) Ε. Ελάχιστο ειδικό βάρος 78 kg/hl 72 kg/hl 68 kg/hl 63 kg/hl - - ΣΤ. Ποσοστό πρωτεϊνών 11,5 % (1) - - - - - Ζ. Χρόνος πτώσης (Hagberg) 220 - - - - -

(1) Ποσοστό υπολογιζόμενο επί ξηράς ύλης.